
A jelenléti ív a jegyzőkönyv mellékletét képezi.
Jegyzőkönyvvezető: Szabó Gáborné
Gergely Zoltán polgármester: Üdvözli a jelenlévőket és megnyitja a 2013. július 25-ei soron kívüli képviselő-testületi ülést. Megállapítja, hogy a Képviselő-testület 7 fő jelenlévővel határozatképes. Dr. Olajos Gyula képviselő nincs jelen, előre jelezte távolmaradását.  Gergely Béláné képviselő pedig hamarosan megérkezik. Jegyzőkönyvvezetőnek Szabó Gábornét javasolja, akinek személyével a Képviselő-testület tagjai egyhangúlag egyetértenek. 
Napirendi pontoknak a meghívóban szereplőket javasolja, melyek a következők:
1. A 22/2006. (IX.15.) önkormányzati rendelet módosítása

2. Petőfi Művelődési Ház igazgatói pályázatának elbírálása

3. Helyi Esélyegyenlőségi Program elfogadása

4. Vízkorlátozási Terv jóváhagyása

5. A 161/2012. (XII.13.) határozat módosítása (JTT)
Megállapítja, hogy a Képviselő-testület 7 igen szavazattal, ellenszavazat és tartózkodás nélkül egyhangúan elfogadta a napirendeket és megalkotta az alábbi határozatot:
127/2013. (VII.25.) határozat:

/Napirend elfogadásáról/

Jászárokszállás Város Önkormányzatának Képviselő-testülete a 2013. július 25-ei soron kívüli testületi ülésének napirendi pontjait egyhangúlag elfogadta.

1. napirend: A 22/2006. (IX.15.) önkormányzati rendelet módosítása

Gergely Zoltán polgármester: Átadja a szót dr. Szabó Andrea aljegyzőnek a napirend beajánlására.

dr. Szabó Andrea  aljegyző: 2013. január 01-én lépett hatályba a mozgóképről szóló 2004. évi II. törvény, amely beépítette új fejezetként, hogy a települési önkormányzat tulajdonában álló közterület filmforgatási célú használatáról rendelkeznie kell. Ez a módosítás 2013. június 14-én lépett hatályba és az azt követő 30 napon belül köteles rendeletet alkotni az Önkormányzat ennek kapcsán. A rövid határidőkre tekintettel a Jegyző Asszony az elkészített rendelet-tervezetben javasolja, hogy a hatósági szerződés jóváhagyására vagy elutasítására, az esetleges egyeztetések lefolytatására a polgármester legyen a jogosult, illetve a filmforgatás esetében a közterület-használati díj megállapítása során a jogszabály 3. mellékletében meghatározott maximális díjtételek legyenek alkalmazva.
Csomor János Oktatási, Sport és Ügyrendi Bizottság elnöke: Magasabb törvényi változás átvezetéséről van szó. Az Oktatási, Sport és Ügyrendi Bizottság megtárgyalta és egyhangúan elfogadta, a Képviselő-testületnek elfogadásra javasolja a rendeletmódosítást.   
Gergely Zoltán polgármester: Megállapítja, hogy további hozzászólás nincs. Szavazásra bocsátja a rendelettervezetet. Megállapítja, hogy a Képviselő-testület egyhangúlag, 7 igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 29/2013. (VII.26.) önkormányzati rendelete a közterületek használatáról szóló 22/2006. (IX.15.) rendelet módosításáról

A rendelet a jegyzőkönyv mellékletét képezi. 
2. napirend: Petőfi Művelődési Ház igazgatói pályázatának elbírálása
Gergely Zoltán polgármester: A Petőfi Művelődési Ház igazgatói pályázatának kiírására másodszor kerül sor. Egy személy nyújtott be pályázatot, Ördög Józsefné, a Művelődési Ház jelenlegi igazgatója. Bukor Irén közművelődési szakértő véleményének záró mondatát idézi: „Összességében Jászárokszállás Város Képviselő-testületének elfogadására ajánlom Ördög Józsefné pályázatát, intézményvezetői megbízását és vezetői munkájának, programjában megfogalmazott törekvéseinek önkormányzati támogatását.” Részletes, jól használható a program. A szükséges továbbképzéseket elvégezte a jelölt, pályázata mindenben megfelel a törvényi kiírásnak. A pályázatban található 2008-2012. évi gazdálkodási adatok csökkenésének egyik oka, hogy a dolgozói létszám egy fővel csökkent, illetve a különböző rendezvények költségeit pedig az Önkormányzat közvetlenül fizeti. Így valójában nem csökkent a kultúrára szánt összeg, szinten van tartva. A vasárnap, hétfő a szünnap az intézményben a sok program miatt.
Csomor János  Oktatási, Sport és Ügyrendi Bizottság elnöke: A pályázati anyag megfelel a kiírt feltételeknek. Elképzelései, céljai reálisak, megvalósíthatóak.  A pályázót iskolai végzettsége, szakmai tevékenysége, intézményvezetői gyakorlata alapján alkalmasnak tartják az intézmény vezetői munkakörének betöltésére. A Oktatási, Sport és Ügyrendi Bizottság megtárgyalta és egyhangúan elfogadta, a Képviselő-testületnek elfogadásra javasolja Ördög Józsefnét pályázó személyét az intézményvezetői munkakör betöltésére.
Gergely Béláné képviselő megérkezik 14 óra 07 perckor. A Képviselő-testület létszáma 8 főre bővül.

Petró Géza képviselő: Érdeklődik, hogy sor kerül-e a Művelődési Ház külső felújítására.
Gergely Zoltán polgármester: Válaszában elmondja, hogy szeptemberben kerül felújításra az intézmény hátsó tűzfala, az életveszély elhárítása az elsődleges cél. A homlokzat felújítás 5,7 millió forintba kerülne. Viszont később nyertes pályázat esetén a homlokzati szinten nagyobb átalakítások mennének végbe, így emiatt nem indokolt most a homlokzat felújítása. Az épületben szeretnének liftet kialakítani. Ennek az engedélyeztetése folyamatban van. Itt is akadálymentesítési pályázat kiírására várnak.
Kovácsné Tősér Zsuzsanna képviselő: Véleménye szerint tartalmas program olvasható a pályázatban. Az intézmény nagyon jól működik, összehangolt munka jellemzi. Az együttműködésük a civil szervezetekkel, más intézményekkel megfelelő, rugalmas, segítőkész. A vezető törekszik a kompromisszumra mindenkivel, lehetőségeikhez mérten mindent megtesznek.
Gergely Zoltán polgármester: További hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

128/2013. (VII.25.) határozat:

/A Petőfi Művelődési Ház igazgatójának megbízásáról/
Jászárokszállás Város Önkormányzatának Képviselő-testülete a lefolytatott pályázati eljárás eredményeként a Petőfi Művelődési Ház (székhelye: 5123 Jászárokszállás, Árpád tér 1.) igazgatói munkakörének (magasabb vezető) ellátásával megbízza Ördög Józsefné 5123 Jászárokszállás, Mocsár u. 3/A. szám alatti lakost.

A magasabb vezetői megbízás öt évre, azaz 2013. augusztus 01. napjától 2018. július 31. napjáig szól.

Az igazgató illetménye a közalkalmazottak jogállásáról szóló 1992. évi XXXIII. törvény szerinti bér és 225% magasabb vezetői pótlék.

A Képviselő-testület felhatalmazza a polgármestert a kinevezéssel kapcsolatos szükséges intézkedések megtételére.

Határidő: 2013. július 31.

Felelős: Gergely Zoltán polgármester

Erről értesülnek: 1./ Ördög Józsefné 5123 Jászárokszállás, Mocsár u. 3/A.



    2./ MÁK – Jászárokszállás Város Jegyzője útján



    3./ Pénzügyi Iroda Helyben

 

    4./ Irattár.

Ördög Józsefné Petőfi Művelődési Ház igazgató: Megköszöni a bizalmat és a támogatást.
3. napirend: Helyi Esélyegyenlőségi Program elfogadása
Gergely Zoltán polgármester: A programra egyrészt a törvényi előírások miatt van szükség, másrészt, hogy láthatóvá váljanak a tennivalók a szociális területen. Az anyagból a következő számadatokra hívja fel a figyelmet: 
A város elektromos hálózat, ivóvíz hálózat, szennyvíz hálózat, vezetékes gáz hálózat kiépítettsége 100 %-os. A településen belüli úthálózat kiépítettsége 83 %. Ezt kevés település mondhatja el magáról. Bölcsőde gyermeklétszáma 28 fő, az óvodában 320 fő, az általános iskolában 589 fő, a középiskolában 228 fő. Pozitív, hogy a városban lévő 5 önálló orvosi körzet betöltött. Az önálló fogorvosi körzetek száma 3 db, szintén mind betöltött. Gyógyszertárak száma 2 db. Lakások száma 3727 db. Ebből a kiindulási helyzetből lettek meghatározva a célok. Nagyon sok pályázatnak kiírási feltétele már a terv megléte. Részletes, mindenre kiterjedő a program. Ezúton köszöni a program elkészítőinek Feketéné Kiss Anna és Pelyvásné dr.Támba Krisztina munkáját. Amennyiben elfogadásra kerül a program a város honlapján és a könyvtárban is megtekinthető lesz.
Kovácsné Tősér Zsuzsanna Egészségügyi, Szociális és Családvédelmi Bizottság elnöke: A Helyi Esélyegyenlőségi Programra nagy szükség van, de törvény is előírja a meglétét. A bizottsági ülésen elhangzott néhány apróbb javítás átvezetésre fog kerülni. Nagyon jól megszerkesztett az anyag. Öt kritikus pontra, mint a mélyszegénységben élők és a romák helyzetére, esélyegyenlőségére; a gyermekek helyzetére, esélyegyenlőségére, gyermekszegénységre; a nők helyzetére, esélyegyenlőségére; az idősek helyzetére, esélyegyenlőségére; a fogyatékkal élők helyzetére, esélyegyenlőségére külön odafigyelnek a programban. A cél viszont az, hogy ne csak írásban, hanem a gyakorlatban is megvalósuljanak ezek a célkitűzések. Példaként említi a nők részmunkaidőben történő foglalkoztatását, a közintézmények -Művelődési Ház, Könyvtár- akadálymentesítését. Érdeklődik, hogy az anyagban említett munkacsoportokat mikorra kell felállítani. A Egészségügyi, Szociális és Családvédelmi Bizottság megtárgyalta és egyhangúan elfogadta, a Képviselő-testületnek elfogadásra javasolja a határozati javaslatot.

Drapos Béláné alpolgármester: Elismeréssel szól az elkészített programról, támogatja azt, megköszöni a program készítőinek munkáját. Szintén a munkacsoportokkal kapcsolatosan érdeklődik, hogy kik állítják fel a munkacsoportokat, kik lehetnek a tagjai. Kéri, hogy az anyagban kerüljön pontosításra az együttműködők névsora, mert a Baptista Szolgálattal már 3 éve nincs kapcsolat. Érdeklődik, hogy a szociális szolgáltatástervezési koncepció érvényes-e még, szükséges-e a felülvizsgálata.
Gergely Zoltán polgármester: Átadja a szót Pelyvásné dr. Támba Krisztina hatósági ügyintézőnek.
Pelyvásné dr. Támba Krisztina hatósági ügyintéző: Megfontolt, komoly előkészítés kellett a program elkészítéséhez, ennek érdekében továbbképzésen is részt vettek. A program a rövid elkészítési határidő miatt a legszükségesebbeket tartalmazza, de későbbiekben bármikor bővíthető. A munkacsoportok létrehozásáról jogszabály nem rendelkezik. A jegyző koordinációjával kerülnek létrehozásra, bevonva ebbe azokat a civil szervezeteket, védőnőket, családsegítőt, akik segítséget tudnak nyújtani a témával kapcsolatosan. A szociális kerekasztal tagjait is be kell vonni a munkacsoportokba. A munkacsoportok felállításának határidejéről jogszabály nem rendelkezik. A szociális szolgáltatástervezési koncepció jelenlegi hatályos jogszabályok szerint megmarad, annak 2013. évi felülvizsgálata szükséges.
Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

129/2013. (VII.25.) határozat:

/Jászárokszállás Város Önkormányzata Helyi Esélyegyenlőségi Programjának elfogadásáról/

Jászárokszállás Város Önkormányzatának Képviselő-testülete a határozat mellékletét képező, 2013-2018. időszakra vonatkozó Helyi Esélyegyenlőségi Programot megtárgyalta és elfogadja.

A Képviselő-testület a Helyi Esélyegyenlőségi Program aláírására felhatalmazza Gergely Zoltán polgármestert.

Határidő: azonnal

Felelős: polgármester, aljegyző

Erről értesül: 
1./ Hatósági Iroda Helyben


         
2./ Irattár.

4. napirend: Vízkorlátozási Terv jóváhagyása
Gergely Zoltán polgármester: A Heves Megyei Vízmű Zrt. működteti Jászárokszálláson a víz -és csatornaszolgáltatást. Elkészítették a vízkorlátozási tervet, amely akkor lép hatályba, ha műszaki meghibásodás következik be. Hat órás üzemszünetek esetében még az értesítéseket nem kell kiküldeni. A hat órát meghaladó üzemszünet esetén már az ivóvíz-korlátozás elrendelésének három fokozata lép érvénybe. Egy komoly beruházás után a három ivóvíz kút kiemeléssel már bevédésre került, így az esetleges árvíz már nem fogja veszélyeztetni azokat. Sajnos, a szolgáltatásban minőségcsökkenés következett be, amióta nem az Önkormányzat működteti a vízszolgáltatást, nappal mosatják a rendszert, így 2 héten keresztül nyomáscsökkenés áll fenn. Az Ipari Park is jelezte, hogy a technológiai vízszolgáltatás is ingadozik. A szolgáltató felé ez jelzésre került. Válaszában a Heves Megyei Vízmű Zrt. elmondta, hogy a rossz gazdasági helyzet miatt nem áll módjában ezen változtatni. Jelezték továbbá a szolgáltatónak azt is, hogy egy nagyobb csőtörés esetén ne kelljen az egész várost lezárni, kerüljön megoldásra a szolgáltatás szakaszolása. A szerződésben foglalt Hortobágyi utca végén található egység felújítása sem történt meg. A Virág Benedek utcai csőtörések folytatódtak, mert a csőcsere nem történt meg.
Csőke István képviselő: Javasolja, jelezzék a szolgáltató felé, hogy az olajtározó csapadékvizének odavezetése okozza továbbra is a nagy veszélyt a város ivóvíz kútjaira. Indokolt lenne annak elvezetése egy elkerülő árokkal.
Gergely Zoltán polgármester: Az elvezető árok terve már kész, engedélyeztetni még nem sikerült, mert állami földön megy keresztül és az egyeztetések még mindig folynak.
Gergely Zoltán polgármester: Bizottság nem tárgyalta. Szavazásra bocsátja a határozati javaslatot. Megállapítja, hogy a Képviselő-testület 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

130/2013. (VII.25.) határozat:

/Vízkorlátozási Terv jóváhagyásáról/

Jászárokszállás Város Önkormányzatának Képviselő-testülete a határozat mellékletét képező, a Heves Megyei Vízmű Zrt. által készített Vízkorlátozási Tervet jóváhagyja és aláírására felhatalmazza Gergely Zoltán polgármestert.

Határidő: azonnal

Felelős: polgármester

Erről értesül: 
          1./ Heves Megyei Vízmű Zrt. 3300 Eger, Hadnagy u. 2.


          
          2./ Városgondnokság 5123 Jászárokszállás, Deák F. u. 90.


         
          3./ Műszaki Iroda Helyben


        
          4./ Irattár.

5. napirend: A Jászsági Többcélú Társulás 2013. évi létszámcsökkentési intézkedéseiről szóló 161/2012. (XII.13.) határozat módosításáról

Gergely Zoltán polgármester: A Jászsági Többcélú Társulás június végével megszűnt. Ez a módosítás létszámcsökkentéssel kapcsolatos intézkedés. Ez anyagi kiadással nem jár a városnak, a Társulás úgy szűnt meg, hogy több millió forint van a számláján, ami a JÖSZ-nek lesz átadva, vagy felosztásra kerül lakosságarányosan az önkormányzatok között.
Szavazásra bocsátja a határozati javaslatot. Megállapítja, hogy a Képviselő-testület 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

131/2013. (VII.25.) határozat:

/A Jászsági Többcélú Társulás 2013. évi létszámcsökkentési intézkedéseiről szóló 161/2012. (XII.13.) határozat módosításáról/
Jászárokszállás Város Önkormányzatának Képviselő-testülete a Jászsági Többcélú Társulás 2013. évi létszámcsökkentési intézkedéseiről szóló 161/2012. (XII.13.) határozatát az alábbiak szerint módosítja:

Jászárokszállás Város Önkormányzatának Képviselő-testülete az 5/2013 (III.14.) BM rendelet 5.§ (1) bekezdés g) pontjának megfelelően kijelenti, hogy a Jászsági Többcélú Társulás Titkársága megszűnése, valamint az egyes intézmények megszűnése következtében az Önkormányzat Polgármesteri Hivatalában, továbbá költségvetési szerveinél meglévő üres álláshelyeken, az előreláthatólag megüresedő álláshelyeken vagy a tervezett új álláshelyeken, szervezeti változás, feladatátadás következtében az igénylő fenntartói körén kívüli munkáltatónál a létszámcsökkentéssel érintett álláshelyen foglalkoztatottak jogviszonyban töltött ideje folyamatosságának megszakítása nélküli foglalkoztatásra nincs lehetőség.

Határidő: 2013. július 26.

Felelős: polgármester

Erről értesülnek: 1./ Jászberény Város Önkormányzata 5100 Jászberény, Lehel vezér tér 18.

 

    2./ Irattár.

Gergely Zoltán polgármester: Megállapítja, hogy a napirendi pontok végére értek. Megköszöni a részvételt és bezárja az ülést.
Jegyzőkönyv lezárva: 2013. július 25. 14 óra 40 perckor
Kmf.

     Gergely Zoltán 




dr. Szabó Andrea 
                  polgármester




        aljegyző

